Document ID: 31994D0323

ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Μαΐου 1994 για τον καθορισμό των ειδικών όρων εισαγωγής αλιευτικών προϊόντων καταγωγής Σιγκαπούρης (94/323/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/493/ΕΟΚ του Συμβουλίου της 22ας Ιουλίου 1991 για τον καθορισμό των υγειονομικών κανόνων που διέπουν την παραγωγή και τη διάθεση στην αγορά αλιευτικών προϊόντων (1), και ιδίως το άρθρο 11 παράγραφος 1,
Εκτιμώντας:
ότι η αποστολή εμπειρογνώμονος της Επιτροπής μετέβη στη Σιγκαπούρη για να διαπιστώσει ότι τηρούνται οι όροι παραγωγής, αποθήκευσης και αποστολής των αλιευτικών προϊόντων με προορισμό την Κοινότητα-
ότι οι προδιαγραφές της νομοθεσίας της Σιγκαπούρης όσον αφορά την επιθεώρηση και τον υγειονομικό έλεγχο των αλιευτικών προϊόντων μπορούν να θεωρηθούν ως ισοδύναμες με εκείνες που καθορίζονται από την οδηγία 91/493/ΕΟΚ-
ότι το Ministry of National Development, Primary Production Department, αρμόδια αρχή στη Σιγκαπούρη, καθώς και η υπηρεσία επιθεώρησης Veterinary Public Health Division είναι σε θέση να επαληθεύσουν με τρόπο αποτελεσματικό την εφαρμογή της ισχύουσας νομοθεσίας-
ότι οι λεπτομέρειες πιστοποίησης που αναφέρονται στο άρθρο 11 παράγραφος 4 στοιχείο α) της οδηγίας 91/493/ΕΟΚ περιέχουν και τον ορισμό ενός υποδείγματος πιστοποιητικού, τουλάχιστον τη γλώσσα στην οποία πρέπει να έχει συνταχθεί καθώς και την ειδικότητα του υπογράφοντος-
ότι πρέπει, σύμφωνα με το άρθρο 11 παράγραφος 4 στοιχείο β) της οδηγίας 91/493/ΕΟΚ, να τίθεται στις συσκευασίες των αλιευτικών προϊόντων, μια σήμανση που να περιλαμβάνει το όνομα της τρίτης χώρας και τον αριθμό εγκρίσεως της εγκαταστάσεως καταγωγής-
ότι, σύμφωνα με το άρθρο 11 παράγραφος 4 στοιχείο γ) της οδηγίας 91/493/ΕΟΚ, πρέπει να καταρτιστεί κατάλογος των εγκεκριμένων εγκαταστάσεων- ότι ο κατάλογος αυτός πρέπει να καταρτιστεί με βάση μια ανακοίνωση του Ministry of National Development, Primary Production Department προς την Επιτροπή- ότι εναπόκειται στο Ministry of National Development, Primary Production Department, επομένως, να εξασφαλίσει την τήρηση των διατάξεων που προβλέπονται για το σκοπό αυτό στο άρθρο 11 παράγραφος 4 της οδηγίας 91/493/ΕΟΚ-
ότι το Ministry of National Development, Primary Production Department παρέσχε επισήμως τις διαβεβαιώσεις για την τήρηση των κανόνων που αναφέρονται στο κεφάλαιο V του παραρτήματος της οδηγίας 91/493/ΕΟΚ και για την τήρηση των απαιτήσεων που είναι ισοδύναμες με εκείνες που περιγράφονται στην εν λόγω οδηγία για την έγκριση των εγκαταστάσεων-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το Ministry of National Development, Primary Production Department (Veterinary Public Health Division) είναι η αρμόδια αρχή στη Σιγκαπούρη η οποία επαληθεύει και πιστοποιεί ότι τα αλιευτικά προϊόντα ανταποκρίνονται στις απαιτήσεις της οδηγίας 91/493/ΕΟΚ.
Άρθρο 2
Τα αλιευτικά προϊόντα καταγωγής Σιγκαπούρης, εκτός από τα δίθυρα μαλάκια, τα εχινόδερμα, τα χιτωνόζωα (ουροχορδωτά) και τα θαλάσσια γαστερόποδα υπό οιαδήποτε μορφή και αν ευρίσκονται πρέπει να ανταποκρίνονται στους εξής όρους:
1. Κάθε αποστολή πρέπει να συνοδεύεται από ένα πρωτότυπο υγειονομικό πιστοποιητικό με αύξοντα αριθμό, συμπληρωμένο δεόντως, με ημερομηνία και υπογραφή, αποτελούμενο από ένα φύλο, το υπόδειγμα του οποίου εμφαίνεται στο παράρτημα Α.
2. Πρέπει να προέρχονται από εγκεκριμένες εγκαταστάσεις που εμφαίνονται στον κατάλογο του παραρτήματος Β.
3. Κάθε συσκευασία, εκτός από την περίπτωση των χύμα κατεψυγμένων αλιευτικών προϊόντων που προορίζονται για την παραγωγή κονσερβών, πρέπει να φέρουν με ανεξίτηλα γράμματα τη λέξη "Σιγκαπούρη" και τον αριθμό εγκρίσεως της εγκατάστασης.
Άρθρο 3
1. Το πιστοποιητικό που αναφέρεται στο άρθρο 2 σημείο 1 πρέπει να συνταχθεί τουλάχιστον σε μία από τις επίσημες γλώσσες του κράτους μέλους όπου πραγματοποιείται ο έλεγχος.
2. Το πιστοποιητικό πρέπει να φέρει το όνομα, τα χαρακτηριστικά και την υπογραφή του αντιπροσώπου του Ministry of National Development, Primary Production Department, καθώς και την επίσημη σφραγίδα του Ministry of National Development, Primary Production Department, και όλα αυτά γραμμένα σε διαφορετικό χρώμα από εκείνο που έχουν γραφεί οι υπόλοιπες ενδείξεις που περιλαμβάνονται στο πιστοποιητικό.
Άρθρο 4
Η παρούσα οδηγία εφαρμόζεται από την 1η Αυγούστου 1994.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 19 Μαΐου 1994.

Labels: 0
3
18
6